**Informatīvais ziņojums**

**"Par atbildīgās iestādes, kura nodrošina adrešu piešķiršanu telpu grupām, maiņas nepieciešamību"**

**Ievads**

Ministru kabineta 2015. gada 8. decembra sēdes protokola Nr. 66 43. § (turpmāk – protokollēmums) 3. punktā Tieslietu ministrijai (turpmāk – TM) kopīgi ar Latvijas Pašvaldību savienību (turpmāk – LPS) ir uzdots līdz 2016. gada 1. februārim izvērtēt nepieciešamību sagatavot grozījumus Administratīvo teritoriju un apdzīvoto vietu likumā par adreses elementa – telpu grupas numura reģistrācijas maiņu, sagatavot un tieslietu ministram iesniegt attiecīgu informatīvo ziņojumu Ministru kabinetā.

LPS uzskata, ka telpu grupu numuru noteikšana būtu jāveic Valsts zemes dienestam (turpmāk – VZD), savukārt TM uzskata, ka minētā kompetence jāsaglabā pašvaldībām.

Izstrādājot Ministru kabineta 2015. gada 8. decembra noteikumus Nr. 698 "Adresācijas noteikumi" (turpmāk – Adresācijas noteikumi), 2015. gada 30. oktobrī notika TM, VZD un LPS pārstāvju sanāksme par iespējamiem grozījumiem Administratīvo teritoriju un apdzīvoto vietu likumā attiecībā uz adrešu piešķiršanu telpu grupām. Sanāksmē tika pārrunāts LPS priekšlikums par to, ka adreses elementa – telpu grupas numura noteikšanu būtu jāveic VZD, veicot būvju kadastrālo uzmērīšanu. Sanāksmē tika nolemts visām pašvaldībām lūgt viedokli, vai telpu grupu numuri turpmāk būtu jāpiešķir VZD, vai šis uzdevums būtu saglabājams pašvaldību kompetencē.

2015. gada 16. decembrī LPS nosūtīja vēstuli pašvaldībām ar lūgumu sniegt viedokli par to, vai pašvaldības atbalsta LPS priekšlikumu grozījumiem Administratīvo teritoriju un apdzīvoto vietu likumā. 2016. gada 25. janvārī LPS iesniedza TM pašvaldību sniegto viedokļu apkopojumu, bet ne pašas vēstules. Ņemot vērā, ka LPS sagatavotajā viedokļu apkopojumā no 119 pašvaldībām bija minētas tikai 35 pašvaldības, VZD 2016. gada 19. oktobrī nosūtīja vēstuli 30 nacionālās un reģionālās nozīmes attīstības centra pašvaldībām par priekšlikumiem sadarbības uzlabošanai, kurā bija iekļauts arī lūgums pašvaldībām sniegt informāciju, vai un kā šobrīd esošais telpu grupu adrešu piešķiršanas process būtu pilnveidojams. Uz lūgumu atbildēja 16 pašvaldības.

**Adrešu piešķiršanas procesa vēsture un esošās situācijas apraksts**

Adreses elementa – telpu grupas numura piešķiršanu Latvijā vienmēr ir veikušas pašvaldības, un arī šobrīd spēkā esošā 2008. gada 18. decembrī pieņemtā Administratīvo teritoriju un apdzīvoto vietu likuma 14. panta otrā daļa paredz, ka numurus telpu grupām piešķir attiecīgās pašvaldības dome. Numuru piešķiršanu telpu grupām pašvaldības dome var nodot kādai no šīs pašvaldības institūcijām.

Latvijas PSR Ministru padomes komunālās saimniecības valsts komitejas priekšsēdētāja 1961. gada 11. jūlija pavēles Nr. 185 "Par instrukciju un nolikumu apstiprināšanu par pilsētu zemju, ēku, celtņu un ārējās labierīcības objektu tehnisko inventarizāciju un pasportizāciju Latvijas PSR pilsētās un strādnieku ciematos" 22. punkts noteica, ka stāvu plānos "telpu un telpu daļu numerācijai jāatbilst namu pārvaldē pieņemtajai numerācijai". Tā kā namu pārvaldes bija pašvaldību organizācijas, tad secināms, ka telpu grupu numurus toreiz noteica pašvaldības organizācijas, savukārt inventarizācijas lietās – stāvu plānos telpu grupu numuri tika fiksēti atbilstoši namu pārvaldē pieņemtajai numerācijai. Tajā laikā arī inventarizācijas biroji atradās pašvaldību pārziņā.

1991. gada 6. jūnijā tika pieņemts likums "Par Latvijas Republikas administratīvo teritoriju izveidošanu un apdzīvoto vietu statusa noteikšanu". Tā mērķis bija pēc Latvijas neatkarības atjaunošanas noteikt Latvijas Republikas administratīvās teritorijas un apdzīvotās vietas, kā arī to uzskaites un reģistrācijas kārtību. Likuma sākotnējais mērķis nebija noregulēt jautājumu par adrešu piešķiršanu (t.sk. adrešu piešķiršanu telpu grupām), izņemot tika noregulēts jautājums par attiecīgā pagasta vai pilsētas pašvaldības kompetenci nosaukumu piešķiršanā viensētām. Tādējādi adrešu piešķiršana turpinājās pēc iepriekš noteiktās kārtības.

1993. gadā pēc VZD izveidošanas inventarizācijas birojus pārņēma VZD un no šī brīža VZD atbild par ēku stāvplānu uzkrāšanu.

Tā kā adrešu piešķiršana kopumā valstī nebija sakārtota, tad laika posmā no 1998. gada līdz 2000. gadam VZD tika izveidota Valsts adrešu reģistra informācijas sistēma (turpmāk – Adrešu reģistrs) ar mērķi veikt datorizētu adresācijas objektu uzskaiti teksta un kartes veidā, uzturēt adrešu klasifikatoru un nodrošināt ar adresēm saistītās informācijas sniegšanu. TM sadarbībā ar VZD izstrādāja grozījumus likumā "Par Latvijas Republikas administratīvo teritoriju izveidošanu un apdzīvoto vietu statusa noteikšanu", kas stājās spēkā 2001. gada 3. augustā un kuri paredzēja deleģējumu izdot Ministru kabineta noteikumus par adrešu klasifikatoru, tai skaitā tika risināts jautājums par telpu grupu adrešu piešķiršanas kārtību. Uz minētā deleģējuma pamata tika izdoti Ministru kabineta 2002. gada 27. augusta noteikumi Nr. 384 "Adresācijas noteikumi", kuru 33. punkts noteica, ka informāciju par adresēm, kas piešķirtas līdz šo noteikumu spēkā stāšanās dienai, pašvaldības sadarbībā ar VZD precizē un VZD līdz 2003. gada 1. jūlijam reģistrē Adrešu reģistrā telpu grupu numurus, izņemot Rīgā, – līdz 2004. gada 1. janvārim.

2008. gada 18. decembrī tika pieņemts Administratīvo teritoriju un apdzīvoto vietu likums, kas stājās spēkā 2008. gada 31. decembrī, aizstājot 1991. gada 6. jūnijā pieņemto likumu "Par Latvijas Republikas administratīvo teritoriju izveidošanu un apdzīvoto vietu statusa noteikšanu". Minētais likums būtiski nemainīja telpu grupu numuru piešķiršanas kārtību.

Ņemot vērā, ka ne visām telpu grupām iepriekš uzbūvētajās ēkās adreses ir piešķirtas un reģistrētas Adrešu reģistrā, pašvaldības labprāt atteiktos no šādu adrešu piešķiršanas, jo, lai piešķirtu adresi telpu grupai iepriekš uzbūvētajā ēkā, ir nepieciešama inventarizācijas lieta, kas atrodas VZD.

Attiecībā uz pastāvošo problēmu par telpu grupu adrešu piešķiršanu iepriekš uzbūvētajās ēkās būtu norādāms, ka jau Ministru kabineta 2002. gada 27. augusta noteikumu Nr. 384 "Adresācijas noteikumi" 33.2. apakšpunkts pašvaldībām uzdeva noteikt un sakārtot telpu grupu adreses līdz 2004. gada 1. janvārim, bet tas netika pilnībā izpildīts. Šobrīd pārlikt atbildību uz VZD nebūtu pieļaujams. Telpu grupu adreses, kas ir pieejamas VZD rīcībā esošajos dokumentos un informācijas sistēmās un kas atbilst normatīvo aktu prasībām, jau šobrīd ir reģistrētas Adrešu reģistrā. Telpu grupu adreses, kas nav pieejamas VZD rīcībā esošajos dokumentos un informācijas sistēmās vai kas neatbilst normatīvo aktu prasībām, pašvaldībām ir jānosaka atbilstoši būvju dokumentācijai. Protokollēmuma 2. punktā tika pieņemts zināšanai, ka VZD līdz attiecīgu grozījumu Administratīvo teritoriju un apdzīvoto vietu likumā spēkā stāšanās brīdim pēc pašvaldības pieprasījuma bez maksas nodod ēku stāvu plānus, kas nepieciešami adresācijas elementa – telpu grupas numura piešķiršanai vai maiņai. Līdz ar to VZD jau šobrīd telpu grupu adrešu piešķiršanas vajadzībām pašvaldībām bez maksas nodod ēku stāvplānus, tāpēc pašvaldības tos var izmantot, lai piešķirtu telpu grupu adreses iepriekš uzbūvētajās ēkās, piemēram, 2015. gadā VZD speciālisti Rīgas pilsētas būvvaldei bez maksas nodeva aptuveni 600 ēku stāvplānus. Nākotnē ēku stāvplānus pašvaldībām plānots nodot, izmantojot būvniecības informācijas sistēmu, tādējādi pašvaldības nodrošinot ar telpu grupu adrešu piešķiršanai nepieciešamo informāciju.

**TM viedoklis**

Kopumā adrešu piešķiršanas procesā ietilpst:

1) pirmreizējā adreses piešķiršana zemes vienībai vai uzbūvētai ēkai, vai telpu grupai – pēc personas pieprasījuma;

2) adreses maiņa minētajiem objektiem – pēc personas pieprasījuma;

3) normatīvo aktu prasībām neatbilstošu adresācijas datu kārtošana.

TM ieskatā LPS ierosinājums noteikt VZD kompetenci piešķirt un mainīt adresi telpu grupai un noteikt to kā tehnisku darbību (neizdodot administratīvo aktu) kadastrālās uzmērīšanas ietvaros satur vērā ņemamus trūkumus.

TM ieskatā LPS piedāvātie grozījumi, paredzot VZD kompetenci telpu grupu adreses piešķiršanā, palielinās administratīvo slogu.

1. Tiktu sadalīts adrešu piešķiršanas process. Daļai adresācijas objektu, piemēram, ielām un ēkām, adreses piešķirtu pašvaldības, bet telpu grupām adreses piešķirtu VZD. Tas varētu radīt sabiedrības neapmierinātību, jo līdzšinējās vienas iestādes (pašvaldības) vietā personām būtu jāvēršas divās iestādēs (pašvaldībā un VZD), kas neatbilstu vienas pieturas aģentūras principam. Šobrīd adresācijas jautājumos personai jāvēršas tikai vienā iestādē – pašvaldībā (vienkāršotais process).

2. Būtu nepieciešams ievērojami palielināt VZD nodarbināto skaitu. Šobrīd VZD strādā tikai 14 speciālisti, kuri nodarbojas ar adresācijas jautājumu risināšanu: veic visu adresācijas objektu teksta un telpisko datu reģistrāciju, nodrošina reģistrēto datu kvalitātes kontroli, strādā ar adrešu jautājumiem visā valstī, t.sk. sniedzot metodisku palīdzību pašvaldību nodarbinātajiem adrešu piešķiršanas un kārtošanas jautājumos. Nodarbināto skaita palielināšana ir pretrunā ar Ministru kabineta 2014. gada 30. decembra rīkojumu Nr. 827 "Par Valsts pārvaldes politikas attīstības pamatnostādnēm 2014.–2020. gadam", kas nosaka mazas un profesionālas valsts pārvaldes attīstību, nepieļaujot valsts pārvaldē nodarbināto skaita palielināšanos.

3. Telpu grupu adrešu piešķiršanas pakalpojums kļūtu nepieejamāks personām. 119 pašvaldībām ir 497 pagastu pārvaldes, kurās tieši tiek sniegti pakalpojumi personām, bet VZD ir tikai 27 klientu apkalpošanas centri, no kuriem pakalpojuma izpilde tieši organizēta tikai 13 klientu apkalpošanas centros (birojos), kuru skaits pakāpeniski mazinās. Tā kā VZD klientu apkalpošanas centrs var atrasties citā administratīvajā teritorijā un personām ir grūtāk pieejams, tad operatīvāk pakalpojumu var sniegt pašvaldība, jo tā atrodas katrā administratīvajā teritorijā un ir iedzīvotājiem pieejamāka. Tāpat jāatzīmē, ka VZD 14 adresācijas speciālisti netiek nodarbināti valsts reģionos, bet gan centralizētā struktūrvienībā Rīgā, kas vēl vairāk apgrūtinātu telpu grupu adrešu piešķiršanas pakalpojuma saņemšanu iedzīvotājiem.

4. Nepalielinot VZD darbinieku skaitu, būtiski paildzinātos būves kadastrālās uzmērīšanas pakalpojuma laiks, tāpēc, ka tās ietvaros kā papildpakalpojums būtu jāveic arī telpu grupu adrešu piešķiršana. Ja personas pēc būves kadastrālās uzmērīšanas veikšanas vēlētos, piemēram, mainīt telpu grupu numerāciju, tām atkārtoti būtu jāpieprasa pakalpojums VZD, un tas radītu šīm personām papildu izmaksas. Šobrīd pakalpojumu telpu grupas adreses maiņai pašvaldības personām nodrošina bez maksas.

5. Pašvaldībām zudīs kontrole un nebūs vienas atbildīgās iestādes par visu adresācijas procesu. Šobrīd visu būvniecības procesu, kurā ietilpst arī adrešu piešķiršana objektiem, organizē pašvaldība. Būvniecības informācijas sistēma, kurā ir uzkrāta būvju dokumentācija, kas ir nepieciešama adrešu piešķiršanai, tiek uzturēta pašvaldībā, tāpēc arī nākotnē visas objektu adreses būtu jāpiešķir pašvaldībām. Vienlaikus jāvērš uzmanība, ka pašvaldību piešķirtās adreses pēc reģistrēšanas Adrešu reģistrā ļoti aktīvi tiek izmantotas dažādos valsts sniegtajos pakalpojumos, piemēram, dzīvesvietas deklarēšana, komersanta reģistrēšana. Tāpat tās ir ļoti nozīmīgas glābšanas dienestiem un dažādu pakalpojumu sniedzējiem, kā arī plaši tiek izmantotas pašu pašvaldību sniegtajos pakalpojumos. Pašvaldība šobrīd pēc nepieciešamības var operatīvi precizēt adrešu informāciju, tādējādi atbalstot savus iedzīvotājus.

6. VZD būtu nepieciešami papildu valsts budžeta līdzekļi. Telpu grupu adrešu piešķiršanas pakalpojums jānodrošina bez maksas, bet VZD būs nepieciešams segt pasta un transporta izmaksas nokļūšanai attālinātos objektos. VZD budžeta līdzekļi ir piešķirti tikai Adrešu reģistra uzturēšanai, bet ne adrešu piešķiršanai, kas būtu jauns uzdevums. Ja telpu grupu adrešu piešķiršana tiks uzdota VZD, tad VZD radīsies papildu finanšu izdevumi, jo būtiski palielināsies veicamā darba apjoms. Attiecīgi VZD būs jāpieprasa papildu budžeta līdzekļi.

7. VZD 2016. gada 19. oktobrī nosūtīja nacionālās un reģionālās nozīmes attīstības centra pašvaldībām vēstuli par priekšlikumiem sadarbības uzlabošanai, kurā bija iekļauts arī lūgums pašvaldībām sniegt informāciju, vai un kā šobrīd esošais telpu grupu adrešu piešķiršanas process būtu pilnveidojams.

Pašvaldības pamatā uzskata, ka nav nepieciešams mainīt šobrīd esošo telpu grupu adrešu piešķiršanas procesu, jo tas ir apmierinošs, optimāls un saglabājams atbilstoši šobrīd spēkā esošajiem normatīvajiem aktiem. No pašvaldību iesūtītajām atbildēm (1. pielikums) var konstatēt, ka pārliecinošs pašvaldību skaits (12 no 16 pašvaldībām jeb 75 % no atbilžu sniedzējiem) ir apmierinātas ar šobrīd esošo telpu grupu adrešu piešķiršanas procesu.

Piemēram, Rīgas pilsētas, Daugavpils pilsētas, Jūrmalas pilsētas un Valmieras pilsētas pašvaldība šobrīd uzskata, ka spēkā esošais telpu grupu adrešu piešķiršanas process ir apmierinošs un to nav nepieciešams pilnveidot vai mainīt. Rīgas pilsētas būvvalde uzskata, ka esošā adrešu piešķiršanas procedūra darbojas efektīvi. To nav iespējams mainīt īsā vai vidējā laika posmā, jo nepastāv problēmu priekšnosacījumi. Šobrīd nepieciešamo informāciju adreses piešķiršanai telpu grupām būvvalde saņem no klienta, pamatojoties uz saņemto informāciju būvvalde piemēro tiesību normas un piešķir attiecīgi adreses. Adrešu piešķiršana tiek veikta, izdodot administratīvo aktu.

Četras pašvaldības norādīja, ka, lai uzlabotu telpu grupu adrešu piešķiršanas procesu, pašvaldībām būtu nepieciešama bez maksas pieejama informācija no VZD arhīvos esošajām būvju kadastrālās uzmērīšanas lietām.

Savās atbildēs tikai Limbažu novada pašvaldība, Jelgavas pilsētas pašvaldība un Ogres novada pašvaldība pauda viedokli, ka telpu grupu numuru piešķiršanu ir jāveic VZD vienlaicīgi ar kadastra apzīmējuma piešķiršanu. Saskaņā ar Nekustamā īpašuma valsts kadastra informācijas sistēmas (turpmāk – Kadastra informācijas sistēma) datiem šobrīd visā valstī ir 6 632 dzīvojamo telpu grupas bez adresēm, no kurām Limbažu novada, Jelgavas pilsētas un Ogres novada pašvaldībās ir tikai 5 % jeb 305 telpu grupas, kurām būtu jāpiešķir adrese.

No pašvaldību sniegtajiem viedokļiem secināms, ka galvenais iemesls, kāpēc dažas pašvaldības vēlas atteikties no telpu grupu adrešu piešķiršanas, ir tas, ka pašvaldībām nav pieejama informācija par ēku stāvplāniem. Jau šobrīd VZD izsniedz būvju kadastrālās uzmērīšanas lietas pašvaldībām, kā arī nākotnē ēku stāvplānus pašvaldībām plānots nodot, izmantojot būvniecības informācijas sistēmu, tādejādi pašvaldības nodrošinot ar telpu grupu adrešu piešķiršanai nepieciešamo informāciju. Jāņem vērā pašvaldību viedoklis, ka telpu grupu adrešu piešķiršana ir cieši saistīta ar ēkas adresi.

TM ieskatā no pašvaldību saņemtajiem viedokļiem secināms, ka:

1) adrešu lēmuma pieņemšanā būs nepieciešama pašvaldības līdzdalība;

2) ir saglabājams administratīvais process (rakstveida) attiecībā uz adreses piešķiršanu;

3) ir nepieciešams segt izdevumus, kas rodas adrešu piešķiršanas procesā.

2016. gada 1. novembrī Adrešu reģistrā bija reģistrētas 840 501 telpu grupu adreses, no kurām tikai 5 % atrodas pašvaldībās, kas uzskata, ka telpu grupu numuru piešķiršanu būtu jāveic VZD vienlaicīgi ar kadastra apzīmējuma piešķiršanu. TM ieskatā ir jāņem vērā arī tas, ka kopumā valstī uz 2016. gada 1. novembri ir 6 632 dzīvojamās telpu grupas bez adreses, kas veido nelielu daļu – 0,8 % no kopējā telpu grupu adrešu skaita. Tik neliela skaita dēļ nebūtu lietderīgi mainīt spēkā esošo kārtību.

Izvērtējot pašvaldību sniegtos viedokļus un citu informatīvajā ziņojumā izklāstīto informāciju, TM secina, ka no Adrešu reģistra datu lietotāju un pārējās sabiedrības viedokļa telpu grupu adrešu piešķiršanas kārtību nav nepieciešams mainīt, un šis uzdevums būtu saglabājams pašvaldības kompetencē.

**LPS viedoklis**

LPS 2015. gada 16. decembrī pašvaldībām nosūtītajā vēstulē pauda viedokli, ka līdz 2001. gada 3. augustam, kad stājās spēkā Saeimas 2001. gada 5. jūlijā pieņemtie grozījumi likumā "Par Latvijas Republikas administratīvo teritoriju izveidošanu un apdzīvoto vietu statusa noteikšanu", pašvaldības nelēma par telpu grupu/dzīvokļu numuriem. Šie numuri tika fiksēti ēku tehniskās inventarizācijas lietās – stāvu plānos pie katra dzīvokļa ieejas durvīm kāpņu telpā tika norādīts konkrētā dzīvokļa/telpu grupas numurs. Lai arī tehniskās inventarizācijas biroji, atjaunojot Latvijas Republiku, sākotnēji atradās pašvaldību pārziņā, tomēr vēlāk gan funkcijas, gan arhīvi tika nodoti VZD. Tāpat arī sākotnēji VZD savās instrukcijās par tehniskās inventarizācijas veikšanu noteica tikai telpu grupas numuru, bet nenoteica kadastra apzīmējumu. LPS piebilst, ka telpu grupu numurēšana ne attiecībā uz kadastra apzīmējumiem, ne attiecībā uz telpu grupu numuriem netika veikta ar formālu lēmumu starpniecību.

Savukārt, ar Saeimas 2001. gada 5. jūlijā pieņemto likumu "Grozījumi likumā "Par Latvijas Republikas administratīvo teritoriju izveidošanu un apdzīvoto vietu statusa noteikšanu"" tika noteikts, ka "nosaukumus viensētām, zemesgabaliem un ēkām apstiprina, numurus ēkām un telpu grupām, nosaukumus ielām pilsētās un ciemos piešķir, kā arī ielas pārdēvē attiecīgās pašvaldības dome (padome). Lēmumu par nosaukumu vai numuru apstiprināšanu, piešķiršanu vai pārdēvēšanu attiecīgās pašvaldības dome (padome) divu nedēļu laikā pēc tā parakstīšanas nosūta VZD un Centrālajai statistikas pārvaldei. Apstiprinot nosaukumus viensētām, zemesgabaliem un ēkām, kā arī piešķirot tos ielām, vienā administratīvajā teritorijā viena un tā pati adrese nedrīkst atkārtoties".

LPS norāda, ka vēlāk, pieņemot Administratīvo teritoriju un apdzīvoto vietu likumu, minētās normas tika pārņemtas – šā likuma 14. panta otrajā daļā: "nosaukumus viensētām un apbūvei paredzētajām zemes vienībām apstiprina, bet numurus ēkām un telpu grupām, nosaukumus ielām, laukumiem pilsētās un ciemos piešķir, kā arī ielas un laukumus pārdēvē attiecīgās pašvaldības dome. Numuru vai nosaukumu piešķiršanu ēkām, apbūvei paredzētajām zemes vienībām un telpu grupām pašvaldības dome var nodot kādai no šīs pašvaldības institūcijām".

Šobrīd Adresācijas noteikumi nosaka, ka lēmumā par adreses piešķiršanu ir jānorāda telpu grupas kadastra apzīmējums, ja tāds ir. Tāpat minētie noteikumi nosaka jau tehniskos noteikumus, kā jāpiešķir numuri, piemēram, "numurus telpu grupām piešķir, sākot no ēkas kreisās, malējās kāpņu telpas augošā secībā no zemākā stāva uz augstāko stāvu". Praksē tas nozīmē, ka, lai lemtu par adresācijas elementu – telpu grupas numuru, lēmuma sagatavotāja rīcībā ir jābūt būves kadastrālās uzmērīšanas lietas (inventarizācijas lietas) sastāvā esošajiem stāvu plāniem, turklāt ir jāzina precīzi – kurām telpu grupām kuri telpu grupu kadastra apzīmējumi piešķirti Kadastra informācijas sistēmā. Tātad pirms adreses elementa – telpu grupas numura piešķiršanas pašvaldībai no personas vai VZD ir jāsaņem būves kadastrālās uzmērīšanas lieta. Lai arī pašvaldība drīkst piešķirt adreses elementu – telpu grupas numuru arī telpu grupām, kurām vēl VZD nav piešķīris kadastra apzīmējumus vai pat telpu grupām, kuras vēl nav izveidotas Kadastra informācijas sistēmā, tomēr šādos gadījumos nav iespējams garantēt, ka VZD sasaistīs pareizos telpu grupu numurus ar pareizajiem telpu grupu kadastra apzīmējumiem.

Tā kā gan no juridiskā viedokļa, gan praktiskā viedokļa "telpu grupa" kā nekustamā īpašuma valsts kadastra objekts pirmo reizi rodas (arī gadījumos, kad telpu grupu sadala vai telpu grupas apvieno) VZD, kas piešķir katrai telpu grupai savu kadastra apzīmējumu (ciparu kombināciju), tad LPS uzskata, ka vienlaicīgi ar kadastra apzīmējumu jānosaka/jāpiešķir arī telpu grupas numurs – adresācijas elementu, tām telpu grupām, kas ir adresācijas objekti, tādējādi novēršot situāciju, ka viens numurs jānosaka ar administratīvo aktu, bet otru – bez administratīvā akta. LPS ieskatā abu numuru (gan kadastra apzīmējuma, gan telpu grupas numura) noteikšana ir tehnisks process, kurā lēmuma izvēli nav iespējams pamatot. Šādu izmaiņu ieviešanai sākotnēji ir nepieciešams grozīt Administratīvo teritoriju un apdzīvoto vietu likumu.

LPS norāda, ka praksē VZD jau šobrīd pašvaldībām nereti nosūta tabulu, kurā telpu grupu kadastra apzīmējumiem pretī jau ir norādīti telpu grupu numuri (adresācijas elementi) un pašvaldība minēto tabulu tikai apstiprina, kas tikai apstiprina faktu, ka abus numurus ir iespējams noteikt/piešķirt/ģenerēt vienlaicīgi, tādejādi mazinot birokrātiju, administratīvo slogu, kā arī ietaupot ne tikai pašvaldību, bet arī privātpersonu finanšu līdzekļus. LPS piebilst, ka šo numuru noteikšana vienlaikus pilnībā arī izslēgs gadījumus, kad Kadastra informācijas sistēmā ir kļūdas – telpu grupas numurs kā adresācijas elements piesaistīts nepareizajam telpu grupas kadastra apzīmējumam.

Tāpēc LPS uzstāj uz to, ka virzāmi grozījumi Administratīvo teritoriju un apdzīvoto vietu likuma 14. panta otrajā daļā, svītrojot vārdu salikumu "un telpu grupām": 14. panta otrā daļa: "Nosaukumus viensētām un apbūvei paredzētajām zemes vienībām apstiprina, bet numurus ēkām, nosaukumus ielām, laukumiem pilsētās un ciemos piešķir, kā arī ielas un laukumus pārdēvē attiecīgās pašvaldības dome. Numuru vai nosaukumu piešķiršanu ēkām, apbūvei paredzētajām zemes vienībām pašvaldības dome var nodot kādai no šīs pašvaldības institūcijām.".

**Pašvaldību viedokļi – LPS nosūtītā vēstule**

Atbilstoši LPS 2015. gada 16. decembra vēstulē izteiktajam lūgumam pašvaldības savus viedokļus par LPS priekšlikumu grozījumiem Administratīvo teritoriju un apdzīvoto vietu likumā nosūtīja LPS, savukārt LPS iesniedza TM viedokļu apkopojumu (2. pielikums), bet ne pašas vēstules. Diemžēl no tā nebija iespējams objektīvi izvērtēt visus pašvaldību viedokļus, jo viedokļu apkopojumā ir minēts, ka konkrēta pašvaldība atbalsta LPS priekšlikumu, bet pašvaldības viedokļa pamatojums apkopojumā nav sniegts. LPS sagatavotajā viedokļu apkopojumā ir minētas 35 pašvaldības, bet tajā ir izklāstīti tikai 14 pašvaldību (12 % no 119 pašvaldībām) viedokļi.

Minētais skaits norāda uz to, ka jautājums kopumā pašvaldībām nav aktuāls. No izklāstītajiem 14 pašvaldību viedokļiem secināms, ka tikai piecas pašvaldības atbalstīja LPS priekšlikumu par telpu grupu adrešu piešķiršanas atbildīgās iestādes maiņu, piecas pašvaldības kategoriski noraidīja šo priekšlikumu, uzskatot, ka tām nav problēmu ar telpu grupu adrešu piešķiršanu, bet četru pašvaldību viedoklis bija neitrāls un nebija ne LPS priekšlikumu atbalstošs, ne noraidošs.

LPS priekšlikumu par telpu grupu adrešu piešķiršanas atbildīgās iestādes maiņu atbalstīja un par to motivētu viedokli bija sniegušas Daugavpils pilsētas, Jūrmalas pilsētas, Apes novada, Jelgavas novada un Līgatnes novada pašvaldības.

Daugavpils pilsētas dome, paužot viedokli, norādīja, ka, izstrādājot tehnisko projektu, projektētājs tajā attēlo tabulas veidā telpu grupu numerāciju. Līdz ar to VZD, izstrādājot būves kadastrālās uzmērīšanas lietu, ir pieejama visa nepieciešamā informācija, lai noteiktu un piešķirtu telpu grupas numuru vienlaicīgi ar kadastra apzīmējuma piešķiršanu telpu grupai. Šajā gadījumā samazinātos birokrātija, kā arī samazinātos laika posms, kurā notiks telpu grupas numura reģistrācija Adrešu reģistrā. Šobrīd saskaņā ar Adresācijas noteikumu 52. un 53. punkta prasībām pašvaldības dome vai pašvaldības kompetentā institūcija piecu darbdienu laikā pēc attiecīga lēmuma pieņemšanas sniedz datus VZD, savukārt VZD informāciju par adresācijas objektu reģistrē Adrešu reģistrā piecu darbdienu laikā pēc attiecīgās informācijas saņemšanas. Ja VZD konstatē, ka iesniegtie dati neatbilst šajos noteikumos minētajām prasībām, VZD informāciju par adresācijas objektu Adrešu reģistrā nereģistrē un par to paziņo pašvaldībai. Pirms lēmuma pieņemšanas pašvaldības speciālistam ir jāizskata personas iesniegums, jāizvērtē projekts, jāizbrauc uz objektu. Līdz ar to laika posms (no iesnieguma izskatīšanas līdz adreses reģistrācijai VZD) ir krietni lielāks par 10 darbdienām. Adresācijas noteikumu 21. un 23. punkts noteic, ka pašvaldība izvērtē nepieciešamību piešķirt numuru nedzīvojamo telpu grupai. Telpu grupu numerācijas kārtību nedzīvojamās ēkās nosaka tās īpašnieks (valdītājs) vai īpašnieki (valdītāji), savstarpēji vienojoties. Ja telpu grupai numurs nav piešķirts un par ēku nav saglabājušies ēku raksturojoši dokumenti, pašvaldības dome vai pašvaldības kompetentā institūcija numuru telpu grupai piešķir, pamatojoties uz ēkas īpašnieka (valdītāja) sniegto informāciju. Pašvaldības dome vai pašvaldības kompetentā institūcija var pieprasīt no ēkas īpašnieka (valdītāja) telpu grupas numura apstiprināšanai nepieciešamo informāciju. Tātad, saņemot no VZD tabulu ar telpu grupu adresēm, lai veiktu adrešu apstiprināšanu telpu grupām nedzīvojamajās ēkās, pašvaldībai pirms lēmuma sagatavošanas ir jāsazinās ar ēku īpašniekiem, proti, jāraksta viņiem ierakstītās vēstules, kam ir nepieciešami finanšu līdzekļi. Ļoti bieži pašvaldība nesaņem atbildi, līdz ar to nav iespējams pieņemt lēmumu, lai tiktu izpildītas Adresācijas noteikumu 21. un 23. punkta prasības. Ierosinājums, ka telpu grupas numurs – adresācijas elements, gan telpu grupas kadastra apzīmējums tiek noteikts/piešķirts kā tehniski atrunāts process bez īpaša administratīvā akta ir atbalstāms, jo samazinās minētā procesa termiņu.

Jūrmalas pilsētas dome, paužot viedokli, norādīja, ka Jūrmalas pilsētas domes Pilsētplānošanas nodaļa, kura ir pilnvarota piešķirt adreses telpu grupām, neiebilst LPS ierosinājumam, ka telpu grupām, kas ir adresācijas objekti, telpu grupas numuru – adresācijas elementu nosaka/piešķir vienlaicīgi ar kadastra apzīmējumu attiecīgajai telpu grupai viena institūcija, ar nosacījumu, ka, nosakot/piešķirot telpu grupas numuru, obligāti jāņem vērā būvprojekta eksplikācijas plānā noteiktais telpu grupu skaits. Jūrmalas pilsētas domes Pilsētplānošanas nodaļa ir saskārusies ar problēmām, ka būves tehniskās inventarizācijas lietā norādīto telpu grupu skaits nesakrīt ar lēmumā par adrešu piešķiršanu telpu grupām noteikto telpu grupu skaitu. Līdz ar to praktiskais būves galvenais lietošanas veids neatbilst teritorijas plānojuma apbūves noteikumos noteiktajai apbūves atļautajai izmantošanai. Jūrmalas pilsētas dome lūdz rast iespēju Jūrmalas pašvaldības pārstāvjiem piedalīties sarunās, kas tiks organizētas saskaņā ar likuma "Par Latvijas Republikas administratīvo teritoriju izveidošanu un apdzīvoto vietu statusa noteikšanu" 14. un 19. panta iespējamajiem grozījumiem.

Apes novada pašvaldība, paužot viedokli, norādīja, ka: 1. Pilnībā piekrīt, ka adreses elementa – telpu grupas numura piešķiršana ir tehniska darbība, kas veicama konkrētam darbiniekam, izstrādājot un reģistrējot ēkas (telpu grupas) tehniskās inventarizācijas lietu. Līdz ar to piekrīt, ka grozāms Administratīvo teritoriju un apdzīvoto vietu likuma 14. pants. 2. Ņemot vērā ilggadīgo pieredzi saistībā ar adrešu piešķiršanu, uzskata, ka VZD kārtējo reizi pārspīlē gan ar maksas pakalpojumu izcenojumiem, gan ar darbu apjomu – kas varētu rasties, ja vienlaicīgi ar telpu grupas kadastra apzīmējuma piešķiršanu piešķirtu arī telpu grupas numuru. Apes novada pašvaldība norādīja, ka jāņem vērā fakts, ka VZD ir arī Adrešu reģistra uzturētājs, gan ka adrešu datu aktualizācija ir bez maksas. 3. Jāņem arī vērā adreses elementa – telpu grupas numura – dinamikas specifika. Viss ir vienkārši, kamēr ir runa par dzīvokļiem daudzdzīvokļu namos, kas jau atbilstoši būvēti. Savukārt, piešķirot telpu grupas numuru biroju ēkās, ražošanas vai tirdzniecības ēkās, iespējama daudz lielāka dinamika. Līdzīga situācija veidojas arī vecās apbūves dzīvojamās mājās. Un šajā gadījumā būtu jāparedz iespēja ēku īpašniekam iesniegt deklarāciju par telpu grupas adreses piešķiršanu, maiņu vai likvidāciju. 4. Tāpat būtu jāvērtē, vai obligāti, piešķirot telpu grupas adreses, ir jāgatavo arī tehniskās inventarizācijas lietas. Apes novada pašvaldības ieskatā gadījumos, kuros nav iespējams pilnībā ēku sadalīt telpu grupās – pietiekami būtu, ja telpu grupas adresē Adrešu reģistra datos uzskaitītu telpu numurus pēc tehniskās inventarizācijas lietas.

Jelgavas novada pašvaldība atbalstīja LPS ierosinājumu un norādīja, ka: 1) telpu grupām, kas ir adresācijas objekti, telpu grupas numuru – adresācijas elementu noteikt/piešķirt vienlaicīgi ar kadastra apzīmējuma noteikšanu/piešķiršanu attiecīgajai telpu grupai vienā un tai pašā institūcijā, kas nosaka/piešķir kadastra apzīmējumus. 2) nodrošināt, ka gan telpu grupas numurs – adresācijas elements, gan telpu grupas kadastra apzīmējums tiek noteikts/piešķirts kā tehniski atrunāts process, bez īpaša administratīvā akta. Vienlaicīgi ir jāveic grozījumi Administratīvo teritoriju un apdzīvoto vietu likuma 14. panta otrajā daļā, svītrojot vārdu salikumu "un telpu grupām". Kā arī rosinām pārskatīt Adresācijas noteikumu atbilstošos punktus. Jelgavas novada pašvaldība norādīja, ka jāatrunā kārtība, kādā tiks mainīta adrese telpu grupām, piemēram, situācijā, kad ciemu teritorijās tiek noteikta adrese ar piesaisti ielas nosaukumam. Iespējams, ka šajos gadījumos vienmēr nevar tikt piemērota automātiska telpu grupas adresācijas elementa noteikšana. Pašvaldības ieskatā tiks samazināts kļūdīšanās risks, jo šobrīd ir daudz gadījumu, kad telpu grupas adresācijas elements nesakrīt ar kadastra apzīmējumu. Šobrīd Jelgavas novada pašvaldība pirms adreses noteikšanas telpu grupai lūdz VZD izgatavot inventarizācijas lietas kopiju, kas ir maksas pakalpojums (viena vidēji liela objekta kopija – pieci *euro*), jo ar šo gadu VZD pakalpojumu izcenojumā nav ietverts pakalpojums pašvaldībām, lai saņemtu pēc pašvaldības pieprasījuma bez maksas nodot ēku stāvu plānus, kas nepieciešami adresācijas elementa – telpu grupas piešķiršanai vai maiņai.

Līgatnes novada dome, paužot viedokli, uzskatīja, ka telpu grupām, kas ir adresācijas objekti, telpu grupas numuru jāpiešķir vienlaicīgi ar kadastra apzīmējuma piešķiršanu VZD ar nosacījumu, ka tas nav atsevišķs maksas pakalpojums pašvaldībai un pasūtītājam. Jāatrunā, kāda būs saikne starp pašvaldību un VZD par piešķirtā telpu grupas numura un kadastra apzīmējuma paziņošanu. Papildus: Līgatnes novada dome uzskatīja, ka adrese telpu grupu līmenī ir jāpiešķir automātiski un tas nav jādara pašvaldībai. Tikai dzīve pierāda, ka par katru darbību, piemēram, izdrukas izsniegšanu no Kadastra informācijas sistēmas par dzīvokli, kur informāciju kā normatīvo aktu ir sagatavojusi pašvaldība, VZD prasa samaksu un ne mazu. Līgatnes novada dome norādīja uz to, ka var veidoties situācija ka, lai uzzinātu savā pašvaldībā kāda dzīvokļa adresi, nāksies informāciju pirkt.

Ventspils pilsētas, Lielvārdes novada, Salaspils novada, Siguldas novada un Talsu novada pašvaldības neatbalstīja LPS priekšlikumu un uzskatīja, ka adrešu piešķiršanas procesu dalīt būtu nelietderīgi un visu objektu adreses ir jāpiešķir pašvaldībām. Šīs pašvaldības arī uzskatīja, ka sadarbība ar VZD ir laba un ierasto praksi par adrešu piešķiršanu telpu grupām mainīt nav nepieciešams.

Rīgas pilsētas, kurā atrodas 42 % no visām valstī esošajām telpu grupu adresēm, pašvaldība norādīja, ka tai nav problēmu ar adrešu piešķiršanu jaunajiem objektiem, bet tā labprāt atteiktos no telpu grupu adrešu kārtošanas iepriekš uzbūvētajās ēkās. Rīgas pilsētā ir 350 290 telpu grupu adreses (kopā valstī ir 840 501 telpu grupu adreses) un katru gadu tiek piešķirtas ap 2000 jaunas telpu grupu adreses (kopā valstī gada laikā tiek piešķirtas ap 5000 jaunas telpu grupu adreses), bet pilsētā ir tikai 1 375 telpu grupas bez adresēm iepriekš uzbūvētajās ēkās, kas sastāda 0,4 % no kopējā Rīgas telpu grupu adrešu skaita.

Liepājas pilsētas, Jēkabpils pilsētas un Saldus novada pašvaldības norādīja, ka pašvaldībām adrešu piešķiršana telpu grupām nav liels administratīvais slogs un, ja tām tiktu nodrošināta pieejamība ēku stāvplāniem, tās arī turpmāk varētu piešķirt adreses telpu grupām.

Kā norādīja Saldus novada pašvaldība, ir ļoti daudz ēku, kurām Kadastra informācijas sistēmā reģistrētas telpu grupas, kam nav piešķirta adrese. Starp tām ir gadījumi, kad adresi nevajag, jo ne vienmēr telpu grupai vajag atsevišķu adresi, kā arī gadījumi, kad telpu grupām adrese būtu nepieciešama, bet tā kaut kādu iemeslu dēļ nav piešķirta. Saldus novada pašvaldība norādīja, ka līdz ar to ir jāizvērtē, vai VZD varēs izvērtēt visas jau Kadastra informācijas sistēmā reģistrētās telpu grupas, lai pieņemtu lēmumu par adreses nepieciešamību. Saldus novada pašvaldība izsacīja šaubas, vai šādā procesā vienalga nebūs iesaistītas pašvaldības. Tāpat jāņem vērā gadījumi, kad likvidēts ciema statuss un daudzdzīvokļu mājai jāmaina adrese, tai skaitā visām telpu grupām. Nav skaidrs, vai šajā gadījumā lēmumu par adreses maiņu pieņems pašvaldība, bet telpu grupām – VZD.

Bez tam ir daudz gadījumu, kad telpu grupas adrese (numerācija) ir piešķirta neloģiskā secībā un pēc kopīpašnieku un tiesisko valdītāju ierosinājuma tā ir jāpārskata visā dzīvojamā vai nedzīvojamā ēkā. Daugavpils pilsētas pašvaldība norādīja, ka šajā procesā pirms lēmuma sagatavošanas ir jāsazinās ar īpašniekiem, proti, jāraksta ierakstītas vēstules, kam ir nepieciešami finanšu līdzekļi.

Minētais liecināja, ka pašvaldībās nav viennozīmīgs atbalsts LPS priekšlikumam.

**Par adrešu sasaisti ar kadastra objektiem**

Protokollēmuma 4. punktā VZD tika uzdots līdz 2015. gada 31. decembrim nodrošināt visu Adrešu reģistrā esošo viensētu, ēku, zemes vienību un telpu grupu adrešu sasaisti ar atbilstošajiem kadastra objektiem, kā arī minētās adreses reģistrēt Kadastra informācijas sistēmā atbilstošajam kadastra objektam.

TM informē, ka Kadastra informācijas sistēmā 1 352 557 ēkām un 472 722 zemes vienībām, kā arī 816 640 telpu grupām ir piesaistīta Adrešu reģistrā reģistrēta adrese. 2015. gadā VZD speciālisti veica VZD rīcībā esošo dokumentu pārbaudi un visas adreses, kas tika konstatētas dokumentos, tika reģistrētas Adrešu reģistrā un piesaistītas attiecīgiem kadastra objektiem Kadastra informācijas sistēmā, tādejādi protokollēmuma 4. punktā minētais uzdevums ir izpildīts.

Adrešu reģistrā ir reģistrētas tādas adreses, kuras nav piesaistītas nevienam objektam, piemēram, plānotās adreses, kuras piešķirtas plānotam, bet dabā vēl neeksistējošam objektam, piemēram, zemes vienības sadales gadījumā. Šādām adresēm Adrešu reģistrā ir pievienota attiecīga pazīme "plānota adrese", un šie dati ir pieejami Adrešu reģistra datu izmantotājiem.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

11.01.2017. 10:19

4541

N. Avotiņa

67038865, natalija.avotina@vzd.gov.lv